Mandat for hovedarbeidsområde 4: Administrasjonsgjennomgang vedtatt av Styringsgruppa for fusjonsprosessen i møte 18. januar 2008 i sak 
SG 03-08

Bakgrunn
Styrene ved UiT og HiTø besluttet i møter 18. oktober 2007 å søke Kunnskapsdepartementet om fusjon med virkning fra 1.1.2009. Søknaden til departementet ble overlevert statsråden i møte 4.12.2007.


Styrene ved UiT og HiTø har opprettet en styringsgruppe som har den overordnede styringen av fusjonsprosessen fram til det tidspunkt hvor et organ, som er gitt myndighet til å fatte beslutninger på vegne av den nye institusjonen, er etablert.

Arbeidet skal gjennomføres i henhold til framdriftsplan vedtatt av universitetsstyret og høgskolestyret i møter 15.11.2007.
Organisering

Det oppnevnes en arbeidsgruppe med følgende sammensetning:
Fakultetsdirektør Jørgen Fossland, UiT,  leder
Administrativ leder Anne Aagaard, HiTø
Personal- og organisasjonsleder Ingrid Schjelderup, HiTø
Assisterende forsknings- og studiedirektør Rigmor Bjørkli, UiT
Tjenestemannsrepresentant Egil Børge Mikalsen, FF, UiT
Tjenestemannsrepresentant Ivar Stokkeland, NTL, HiTø
Student Claus Svensby, HiTø

Sekretær: juridisk førstekonsulent Nina Pedersen, Fel, HiTø

Gruppa organiserer selv arbeidet, oppnevner medlemmer til nødvendige undergrupper og gir undergruppene mandat for arbeidet.


Mål
Det nye universitetet skal etablere en profesjonell og tidsriktig administrasjon som støtter opp om den faglige virksomheten ved den nye institusjonen. Arbeidsgruppa skal:
· Foreta en gjennomgang av de ulike funksjons-/tjenesteområdene for fellesadministrasjonen i den nye institusjonen

· Foreslå organisering av en ny, felles administrasjon på institusjonsnivå for den nye organisasjonen.
· Foreslå delegeringsgrad mellom institusjonsnivå og fakultetsnivå

· Legge til rette for en god integrasjonsprosess mellom fellesadministrasjonen ved HiTø og sentraladministrasjonen ved UiT.
Bygger på
Arbeidet bygger på målene beskrevet i programerklæringen, Avtale om forutsetningene ved en fusjon og overordnet strategi vedtatt av styringsgruppa.
Det legges videre til grunn at de overordna målene om internt mangfold og styrka kontakt med eksterne aktører ivaretas særskilt.
Prosess
Prosjektplan
Gruppa skal innen 31. januar 2008 legge fram en framdriftsplan for arbeidet. Planen oversendes styringsgruppa.
Arbeidsgruppa må samarbeide tett med arbeidsgruppa for ”Sikker drift” med hensyn til å avklare arbeidsfordeling der dette er nødvendig. All organisering av tjenester og systemer tilligger arbeidsgruppa for administrasjonsgjennomgang.

Arbeidsgruppa må ha tett kontakt med arbeidsgruppa for styring og ledelsesmodell.
Leveranse
Forslag til etablering av ny fellesadministrasjon leveres fusjonssekretariatet innen 15. april 2008.
Høring
Forslagene vil bli sendt ut på kort høring i begge institusjoner og fremmes for styringsgruppa til møtet 23. mai. 2008. Styringsgruppa skal gi en anbefaling til det organ som vil få myndighet til å fatte beslutning for den nye institusjonen.

Møter
Fusjonssekretariatet innkalles til møtene og møter med tale- og forslagsrett.







































